इस अध्ययन में शामिल प्रमुख शोधकर्ता डॉ. मनमीत कौर ने बताया कि चिकित्सा सेवाओं के विकास के बावजूद ग्रामीण इलाकों में बीमारियों और नशे की लत के प्रति सामाजिक जागरूकता नहीं होना वयस्कों की मृत्यु का एक बड़ा कारण है। सामाजिक जागरूकता नहीं होने के कारण अक्सर लोग पीलिया, लकवा, सांप काटने जैसी समस्याओं में डॉक्‍टर को न दिखाकर घरेलू उपचार या झाड़-फूंक का सहारा लेते हैं। खासतौर पर बुजुर्गों और महिलाओं की ज्‍यादा उपेक्षा की जाती है और उनके इलाज में लापरवाही बरती जाती है। परिवार में युवाओं की प्रवृत्तियों की तरफ ध्यान नहीं देने से भी समस्या को बढ़ावा मिलता है। डॉ. कौर कहते हैं कि ऐसी मौतों को रोकने के लिए समय पर चिकित्सा उपलब्ध होना और सामाजिक हस्तक्षेप बहुत महत्वपूर्ण हैं।